Jaꞌ yet jun cꞌual tuꞌ,
yet yeycꞌualil,
jix yalon Jesús tet ebꞌ scuywom jaxca tiꞌ:
—Toonwej bꞌey junxa skꞌaxepal jaꞌ,
ẍi Naj.
Yu jun tuꞌ xin,
jix bꞌejcan ebꞌ ánima eyecꞌ stiꞌ jaꞌ tuꞌ.
Catuꞌ jix octoj ebꞌ yul teꞌ barco bꞌey eyoc Jesús tuꞌ,
catuꞌ jix too ebꞌ.
Ey wanxa barco jix too pax yetoj ebꞌ.
Ey pax jun miman kaꞌeꞌ caw jow jix apni yibꞌan jaꞌ.
Tol tax jix octoj jaꞌ yul teꞌ yu jun kaꞌeꞌ tuꞌ.
Ian jix noel teꞌ yu jaꞌ.
Jal Jesús xin,
tol chi wey Naj ẍopeltoj teꞌ barco tuꞌ,
eyoc skꞌan.
Catuꞌ jix stenle el sweyan Naj yu ebꞌ tuꞌ:
—Jaach cuywam,
¿tumi cꞌam chach oc il niꞌoj?
Ilaꞌ lalan cu lawi eloj,
ẍi ebꞌ tet Naj.
Catuꞌ jix a waan Jesús tuꞌ,
jix stenon oc tucan jun kaꞌeꞌ tuꞌ.
Jix yalon pax tet jaꞌ mar:
—¡Ocan tucanoj!
¡Tzꞌin cꞌal ja chi!
ẍi Naj tet jaꞌ.
Jaxca tuꞌ xin,
jix oc tucan jun kaꞌeꞌ tuꞌ,
jix numi ey masanil.
Catuꞌ jix yalon tet ebꞌ scuywom:
—¿Tzet yuxan caw chex xiwi?
¿Tzet yuxan cꞌam che yaoc je cꞌul win an?
ẍi Naj tet ebꞌ.
Tucꞌal jix qꞌueya scꞌul ebꞌ yu sicꞌlebꞌil.
Catuꞌ jix yalon ebꞌ:
—¿Tzet la ye jun winaj tiꞌ?
Ilaꞌ chi sjije kaꞌeꞌ cꞌal jaꞌ mar tzet chi yalaꞌ,
ẍi ebꞌ.